**KAPOSVÁR MEGYEI JOGÚ VÁROS**

**JEGYZŐJE**

1. változat

**E L Ő T E R J E S Z T É S**

**a Humánszolgáltatási Gondnokság közalkalmazott orvosi álláshelyéről**

Az egészségügyi alapellátásról szóló 2015. évi CXXII. törvény 65. § (1) bek. c) pontja értelmében a települési önkormányzat gondoskodik az alapellátáshoz kapcsolódó háziorvosi, házi gyermekorvosi és fogorvosi ügyeleti ellátásról.

Kaposvár Megyei Jogú Város Önkormányzata az ügyeleti ellátást a Humánszolgáltatási Gondnokság szervezésében működteti, vállalkozó háziorvosok és 1 fő közalkalmazott orvos közreműködésével.

Az egészségügyi ellátás folyamatos működtetésének egyes szervezési kérdéseiről szóló 47/2004. (V.11.) ESzCsM rendelet 15.§ (7) bek. szerint „*Az ügyeletre beosztott orvos akadályoztatása esetén - jelentési kötelezettség mellett - maga gondoskodik helyettesítéséről, ha ez nem lehetséges, akkor az ügyelet működtetője köteles gondoskodni a helyettesítésről.”*

Az ügyeleti ellátásban – mint azt fent már említettük - jelenleg vegyesen, vagyis vállalkozóként és közalkalmazottként is foglalkoztatunk orvosokat. A foglalkoztatási forma eltérése miatt a feladatért kapott juttatás sem egyforma, ami a más-más formában foglalkoztatott orvosok közt feszültséget okoz annak ellenére, hogy a vonatkozó ágazati jogszabály kifejezetten előírja az egészségügyi tevékenység során a dolgozók közti együttműködést. További probléma, hogy az 1 fő közalkalmazott orvos esetében a helyettesítést mindig az ügyelet működtetője oldja meg, míg a vállalkozó orvosok erről egymás közt gondoskodnak.

A probléma megoldásaként, az egységes, azonos feltételekkel történő feladatellátás érdekében javasoljuk, hogy az ügyeleti ellátást kizárólag vállalkozó háziorvosokkal lássuk el, ezért 1 fő közalkalmazott gyermekorvosi álláshely megszüntetését javasoljuk.

A háziorvosokkal kötött feladat-ellátási szerződések tartalmazzák az ügyeleti ellátásban való részvételi kötelezettséget, így annak biztosítása folyamatos, a közalkalmazott orvos által eddig ellátott ügyeleteket a vállalkozó gyermekorvosok átveszik.

Az 1 fő közalkalmazott gyermekorvos 12 havi bére járulékokkal (2.946.000 + 795.000 Ft), szabadság alatti helyettesítéssel (373.000 Ft) és Erzsébet utalvánnyal (48.000 Ft) összesen 4.162.000 Ft. Amennyiben az általa eddig ellátott ügyleti órákra vállalkozó orvost foglalkoztatunk, annak költsége 12 hónapra 4.479.000 Ft, vagyis éves szinten az álláshely megszüntetésével járó többlet- kiadás 317.000 Ft, 2016. évre szólóan (júliustól szűnne meg az álláshely) 158.500 Ft többlet-költséget jelent az Önkormányzat költségvetésének céltartalékában elkülönített működési tartalék keret terhére.

A közalkalmazotti álláshely felmentéssel történő megszűnésére 5 havi felmentés és 5 havi végkielégítés illeti meg, ami 2.409.000 Ft+ járuléka, azaz 3.059.000 Ft, melynek kifizetéséhez szükséges pénzügyi forrás az önkormányzat 2016. évi költségvetési rendeletének céltartalékában jubileumi jutalomra, végkielégítésre, nyugdíjazás előtti felmentésre elkülönített keret terhére biztosítható. A felmentéssel kapcsolatos kifizetésekre létszámcsökkentési pályázat keretében támogatást igényelhetünk, melyhez szükséges a határozati javaslat 2. pontjának elfogadása.

Kérem a Tisztelt Közgyűlést, hogy a határozati javaslatokat támogassa.

# Kaposvár, 2016. május 20.

**dr. Csillag Gábor**

**jegyző**

**HATÁROZATI JAVASLAT:**

1. Kaposvár Megyei Jogú Város Közgyűlése úgy határozott, hogy a Kaposvári Humánszolgáltatási Gondnokságnál 2016. június 30. napjával 1 fő házi gyermekorvosi közalkalmazotti álláshelyet megszüntet, az álláshely megszüntetéséhez kapcsolódó személyi kifizetések pénzügyi fedezetét az Önkormányzat 2016. évi költségvetési rendeletének céltartalékában jubileumi jutalomra, végkielégítésre, nyugdíjazás előtti felmentésre elkülönített keret terhére biztosítja.

Felelős: dr. Csillag Gábor jegyző

Közreműködik: Molnár György igazgató

Sziberné Fehér Éva intézményvezető

Határidő: 2016. június 30. (munkáltatói intézkedések megtételére)

1. Kaposvár Megyei Jogú Város Közgyűlése úgy határozott, hogy a közalkalmazotti álláshely megszűnését követően a gyermek háziorvosi ügyelet feladatellátás kapcsán 2016. évben jelentkező 158.500 Ft többlet költséget az önkormányzat 2016. évi költségvetésének céltartalékában elkülönített működési tartalék keret terhére biztosítja a Kaposvári Humánszolgáltatási Gondnokság részére.

Felelős: dr. Csillag Gábor jegyző

Közreműködik: Molnár György igazgató

Sziberné Fehér Éva intézményvezető

Határidő: 2016. szeptember 30.

1. A Közgyűlés felkéri a Polgármestert, hogy a létszámcsökkenéssel kapcsolatos fizetési kötelezettségek fedezetének biztosításához nyújtson be pályázatot.

A Közgyűlés nyilatkozik, hogy a létszámcsökkentéssel érintett álláshelyen foglalkoztatott – jogviszonyban vagy munkaviszonyban töltött idejének megszakítás nélküli - foglalkoztatására a települési önkormányzat által alapított más költségvetési szervnél az előreláthatólag megüresedő álláshelyeken vagy a tervezett új álláshelyeken, szervezeti változás, feladatátadás következtében az önkormányzat fenntartói körén kívül eső munkáltatónál nincs lehetőség.

A megszüntetett álláshely legalább 5 évig nem állítható vissza, kivéve, ha a jogszabályból adódó többletfeladatok ezt indokolttá teszik.

Felelős: Szita Károly polgármester

Közreműködik: Molnár György igazgató

Határidő: 2016. szeptember 23. (létszámcsökkentési pályázat benyújtása)